钦定古今图书集成/明伦汇编/闺媛典/第145卷 > 张维妻凌氏
## 钦定古今图书集成/明伦汇编/闺媛典/第145卷 > 张维妻凌氏

按《宁波府志》：“凌氏，慈谿人。弘治壬子举人张维妻。维
没，氏年二十五，子四岁而殇。偶归省其兄，讽改适。凌
不胜愤，哭啮其唇，噀血洒地，誓终身不复归宁。舅姑
谓之曰：‘已不幸绝嗣，生计无赖。吾二人日逼桑榆，尔
何以自活’？氏曰：‘所耻在彼，饿死甘之’。乃出簪珥为舅
纳妾，生绍氏喜曰：‘张氏不绝矣’。后舅病疯，卧不起，姑”
目双瞽，氏纺绩以养，凡二十年不衰。邑令叶竦重其
节，置田五亩助之。巡按端廷赦，为之下省，复其家。